Opbakningen til coronavacciner er stor i Region Nordjylland, men der er stor forskel på tilslutningen til vaccine fra aldersgrppe til aldersgruppe.

Der er fortsat stor opbakning til coronavaccinationer i Region Nordjylland. Det viser de nyeste tal for antallet af vaccinerede nordjyder, der blev offentliggjort af Region Nordjylland klokken 14 tirsdag. 74,8 procent af alle indbyggere i regionen er nu i gang med et corona vaccinationsprogram. - Det vidner om en meget stor tilslutning og en meget stor tillid til opfordringen om at lade sig vaccinere, så det synes jeg lover godt. Det lover også godt, hvis vi nu står over for en ny variant, der spreder sig hen over efteråret, siger regionsrådsformand Ulla Astman, Soc.Dem., til TV2 Nord. Stor forskel på tilslutningen I flere grupper som eksempelvis personale i sundhedssektoren, folk i risikogruppen og nordjyder over 65 år er andelen af vaccinerede over 95 procent. Lavest ligger de 12 til 15-årige, hvor 51 procent indtil nu har booket tid eller er påbegyndt vaccination. - Jeg tror, at ferien er en del af årsagen, men derudover så anerkender jeg også, at der er nogle forældre, der er bekymrede for, om de nu skal lade deres børn vaccinere. En ting er, at man selv bliver vaccineret, men man kan være bekymret i forhold til at lade sine børn vaccinere, siger Ulla Astman og tilføjer: - Jeg stoler nu på den rådgivning, der kommer fra Sundhedsstyrelsen, at det er sikkert at lade sine børn vaccinere. Jeg kan kun håbe på, at der er mange, der følger opfordringen, så vi kan undgå nedlukning af skoler og fritidsliv i efteråret, pointerer hun. Region Nordjylland oplyser, at der i de kommende uger er 18.000 ledige tider til første stik. Selv om der lige nu er masser af ledige tider, så frygter Region Nordjylland ikke at brænde inde med vacciner. Ifølge regionen, så begynder de første vacciner først at blive for gamle til november. Se indslag om vaccinetilslutningen i Region Nordjylland: